

**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL AUTOBUSŲ STOČIŲ STEIGIMO ROKIŠKIO RAJONO SAVIVALDYBĖJE TVARKOS APRAŠO PATVIRTINIMO**

2023 m. lapkričio 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 15 straipsnio 4 dalimi, Lietuvos Respublikos kelių transporto kodekso 11 straipsnio 6 dalimi, Rokiškio rajono savivaldybės taryba nusprendžia:

Patvirtinti Autobusų stočių steigimo Rokiškio rajono savivaldybėje tvarkos aprašą (pridedama).

Savivaldybės meras Ramūnas Godeliauskas

Ernesta Jančienė

PATVIRTINTA

Rokiškio rajono savivaldybės tarybos

2023 m. lapkričio 30 d. sprendimu Nr. TS-

**AUTOBUSŲ STOČIŲ STEIGIMO ROKIŠKIO RAJONO SAVIVALDYBĖJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Autobusų stočių steigimo Rokiškio rajono savivaldybėje tvarkos aprašas nustato kriterijus ir tvarką, kuriais vadovaujantis savivaldybė, fiziniai ir juridiniai asmenys, kitos organizacijos ir jų padaliniai gali steigti autobusų stotis Rokiškio rajono savivaldybėje, bei reikalavimus autobusų stočių valdytojams ir autobusų stotims.

2. Taisyklėse vartojamos sąvokos suprantamos taip, kaip apibrėžta Lietuvos Respublikos kelių transporto kodekse.

**II SKYRIUS**

**PAGRINDINĖ AUTOBUSŲ STOČIŲ PASKIRTIS**

3. Pagrindinė autobusų stočių paskirtis:

3.1. aptarnauti keleivius reguliariais reisais vietinio (priemiestinio), tolimojo ir tarptautinio susisiekimo maršrutais;

3.2. organizuoti autobusų ekipažų priešreisinį patikrinimą ir tarpreisinį poilsį;

3.3. kontroliuoti autobusų išvykimo ir atvykimo laiką;

3.4. parduoti keleiviams bilietus, teikti jiems informaciją ir bagažo saugojimo paslaugas.

4. Ši pagrindinė autobusų stočių paskirtis negali būti keičiama.

**III SKYRIUS**

**AUTOBUSŲ STOČIŲ STEIGIMO KRITERIJAI**

5. Rokiškio rajono savivaldybėje autobusų stotys steigiamos Rokiškio miesto teritorijos bendrajame plane nustatytose vietose.

6. Fiziniai ir juridiniai asmenys, kitos organizacijos ir jų padaliniai norėdami steigti autobusų stotį Rokiškio rajono savivaldybėje, turi gauti Rokiškio rajono savivaldybės tarybos pritarimą ir atitikti šiuos kriterijus:

6.1. atskira dispečerinė tarnyba;

6.2. bilietų kasos ir (ar) bilietų terminalai;

6.3. keleivių įlaipinimo ir išlaipinimo peronai;

6.4. autobusų stovėjimo tarp reisų aikštelė;

6.5. autobusų ekipažų poilsiui skirtos patalpos;

6.6. sanitariniai punktai;

6.7. keleivių laukiamoji salė ir patalpos stoties personalui;

6.8. bagažo saugyklos.

**IV SKYRIUS**

**REIKALAVIMAI AUTOBUSŲ STOČIŲ VALDYTOJAMS**

7. Autobusų stočių valdytojai turi sudaryti visiems vežėjams vienodas sąlygas ir rinkodarą naudotis stočių infrastruktūra.

8. Autobusų stočių valdytojai privalo patvirtinti autobusų stoties darbo reglamentą pagal susisiekimo ministro tvirtinamuose autobusų stočių veiklos nuostatuose nustatytus reikalavimus ir paskelbti jį viešai pateikiant autobusų stoties interneto svetainėje.

**V SKYRIUS**

**REIKALAVIMAI AUTOBUSŲ STOTIMS**

9. Autobusų stotis organizuoja:

9.1. bilietų pardavimą (į tos pačios dienos reisus ir (ar) iš anksto);

9.2. autobusų eismo organizavimą (dispečerinės), kuri turi:

9.2.1. kontroliuoti, ar autobusai atvyksta į autobusų stotį ir išvyksta pagal numatytą tvarkaraštį;

9.2.2. organizuoti keleivių įlaipinimą ir išlaipinimą;

9.2.3. pablogėjus eismo sąlygoms sustabdyti autobusų eismą iš autobusų stoties ir jį atnaujinti pagerėjus eismo sąlygoms, apie tai pranešti kitoms autobusų stotims;

9.2.4. informuoti keleivius apie planuojančius atvykti ir atvykusius autobusus ir jų maršrutus, planuojančius išvykti ir išvykusius autobusus ir jų maršrutus, autobusų vėlavimą ar reiso nutraukimą, nutrauktą ir atnaujintą autobusų eismą ir teikti kitą keleiviams aktualią informaciją;

9.2.5. skelbti eismo tvarkaraščius, juos atnaujinti, pakeisti stotelėse, kuriose yra autobusų stoties savivaldybės teritorijoje. Jei savivaldybės teritorijoje yra daugiau kaip viena stotis, eismo tvarkaraščių skelbimą, atnaujinimą, pakeitimą organizuoja autobusų stotys pagal tarpusavio susitarimą.

9.3. informacijos teikimą;

9.4. bagažo saugojimą.

10. Autobusų stoties keleivių laukiamojoje salėje turi būti:

10.1. vietinio, tolimojo ir tarptautinio susisiekimo eismo tvarkaraščiai;

10.2. stendas ar švieslentė operatyviai informacijai apie autobusų eismą pateikti;

10.3. informacija apie lengvatas keleiviams ir keleivių teises bei pareigas;

10.4. informacija apie autobusų stoties tarnybų išdėstymą bei jų darbo laiką;

10.5. informacija apie stoties teikiamas paslaugas keleiviams;

10.6. informacija apie kompetentingas įstaigas arba savivaldybės įgaliotąsias įstaigas (pavadinimai, adresai, telefonų numeriai, elektroninio pašto adresai), kurioms keleiviai gali pateikti pasiūlymus, pageidavimus ir pastabas dėl vietinio (miesto ir priemiestinio) arba tolimojo susisiekimo autobusų maršrutų, stotelių ir tvarkaraščių.

11. Autobusų stoties peronuose turi būti pateikta ši informacija:

11.1. išvykimo peronuose – maršrutų krypčių pavadinimai ir autobusų išvykimo eismo tvarkaraščiai;

11.2. atvykimo peronuose – autobusų atvykimo tvarkaraščiai.

12. Autobusų stotys turi turėti Lietuvos Respublikos Vyriausybės nustatytus bendruosius reikalavimus valstybės ir savivaldybių institucijų ir įstaigų interneto svetainėms ir mobiliosioms programoms atitinkančią interneto svetainę, kurioje skelbiama keleiviams ir vežėjams aktuali informacija apie stoties veiklą, reisų tvarkaraščius ir jų pakeitimus.

**VI SKYRIUS**

**BAIGIAMOSIOS NUOSTATOS**

13. Autobusų stočių priežiūrą atlieka Transporto saugos administracija.

14. Tvarkos aprašo pakeitimus ir (ar) naują redakciją tvirtina Rokiškio rajono savivaldybės taryba.

\_\_\_\_\_\_\_\_\_\_\_\_\_\_\_\_\_\_\_\_\_

**SPRENDIMO PROJEKTO**

**„DĖL AUTOBUSŲ STOČIŲ STEIGIMO ROKIŠKIO RAJONO SAVIVALDYBĖJE TVARKOS APRAŠO PATVIRTINIMO“**

**AIŠKINAMASIS RAŠTAS**

2023-11-30

Projekto rengėjas – Turto valdymo ir ūkio skyriaus vedėja Ernesta Jančienė.

Pranešėjas komitetų ir tarybos posėdžiuose – Turto valdymo ir ūkio skyriaus vedėja Ernesta Jančienė.

|  |  |  |
| --- | --- | --- |
| 1. | Sprendimo projekto tikslas ir uždaviniai | Patvirtinti Autobusų stočių steigimo Rokiškio rajono savivaldybėje tvarkos aprašą. |
| 2.  | Šiuo metu galiojančios ir teikiamu klausimu siūlomos naujos teisinio reguliavimo nuostatos | Lietuvos Respublikos vietos savivaldos įstatymo 15 straipsnio 4 dalimi *(Jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai),* Lietuvos Respublikos kelių transporto kodeksu 11 straipsnio 6 dalimi *(Autobusų stotys steigiamos pagal savivaldybės atstovaujamosios institucijos nustatytus kriterijus ir tvarką bei patvirtintų teritorijų planavimo dokumentų nustatytose vietose*). |
| 3. | Laukiami rezultatai | Patvirtinus Autobusų stočių steigimo Rokiškio rajono savivaldybėje tvarkos aprašą bus nustatyta autobusų stočių steigimo kriterijai bei reikalavimai autobusų stočių valdytojams ir autobusų stotims.Autobusų stočių steigimo Rokiškio rajono savivaldybėje tvarkos aprašas atitiks pasikeitusių teisės aktų nuostatas. |
| 4.  | Lėšų poreikis ir šaltiniai | Papildomų lėšų nereikės. |
| 5.  | Antikorupcinis sprendimo projekto vertinimas | Atliktas teisės akto projekto antikorupcinis vertinimas, parengta pažyma. |
| 6.  | Kiti sprendimui priimti reikalingi pagrindimai, skaičiavimai ar paaiškinimai | Nėra |
| 7. | Sprendimo projekto lyginamasis variantas (jeigu teikiamas sprendimo pakeitimo projektas) | Nėra |